

**Στα εγκαίνια των ανακαινισμένων γηπέδων του ΓΣΟ ο Ανδρέας Μιχαηλίδης**

Στα εγκαίνια των ανακαινισμένων γηπέδων του ΓΣΟ παρευρέθηκε ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης το Σάββατο 10 Δεκεμβρίου 2022 στη Λεμεσό.

«Αυτή τη μέρα την περιμέναμε αρκετά χρόνια και είναι ευλογημένη μέρα», είπε στον χαιρετισμό του ο Πρόεδρος του ΚΟΑ, ο οποίος συνεχάρη όλους όσοι συνέβαλαν για την επανεκκίνηση του ΓΣΟ. «Ο ΚΟΑ ως ιδιοκτήτης του χώρου συνέβαλε ενεργά μαζί με τον Δήμο Λεμεσού και το ΤΕΠΑΚ στην αναβάθμιση του παλιού Φυτίδειου Αθλητικού Κέντρου ΓΣΟ, αφού εξασφαλίσαμε ένα σεβαστό ποσό 1.5 εκατ. ευρώ από την Κυβέρνηση για να το φτιάξουμε και να ξαναζωντανέψει ο χώρος», πρόσθεσε.

Η τελετή πραγματοποιήθηκε στην παρουσία θρύλων του κυπριακού ποδοσφαίρου και του κλασικού αθλητισμού, ενώ ακολούθησε αγώνας φούτσαλ παλαιμάχων, τουρνουά φούτσαλ 5x5, τουρνουά καλαθόσφαιρας 3Χ3 και τουρνουά τένις, ενώ συμμετείχαν ομάδες παιδιών του ΑΓΟ μαζί με τους γυμναστές ΚΟΑ.